Sasol gemaan om ‘onwettige herstruktureringsproses’ te staakSasol se Secunda-aanleg. Foto: Jóhni Steenkamp Volgens die vakbond het Sasol reeds begin om sy sogenaamde “Response Plan” in werking te stel sonder om vooraf met Solidariteit daaroor te konsulteer. Volgens Deon Reyneke, hoof van die Energiebedryf by Solidariteit, het Solidariteit nog geen artikel 189-kennisgewing, soos wat die Wet op Arbeidsverhoudinge voorskryf, ontvang nie. Daarby het Sasol gister tydens ŉ vergadering in Rosebank, Johannesburg aan Solidariteit gesê dat sy nuwe herstruktureringsplan gedwonge afleggings tot gevolg kan hê. “Sasol het dit duidelik gemaak dat hy geen behoefte het om met Solidariteit oor die proses te konsulteer nie. Die wet verplig werkgewers om met vakbonde oor moontlike afleggings te konsulteer en daarom is Sasol se optrede onwettig,” volgens Reyneke. Reyneke het bygevoeg dat Solidariteit moontlik regstappe teen Sasol sal instel indien die maatskappy nie aan die vakbond se eis gehoor gee nie. Sasol het reeds in Januarie vanjaar aangedui dat hy beoog om met ŉ nuwe herstruktureringsproses te begin. Sasol sê dié proses kan grootliks aan die verlaging in die olieprys toegeskryf word. Intussen het sowat 1 500 werknemers sedert die inwerkstelling van Sasol se Project Phoenix vrywillige skeidingspakkette aanvaar.